การประชุมสภาพรรคแรงงานเกาหลีครั้งที่ 7

การประชุมสภาพรรคแรงงานเกาหลีครั้งที่ 7 (WPK) พรรครัฐบาลของประเทศเกาหลีเหนือ จัดขึ้นระหว่างวันที่ 6–9 พฤษภาคม ค.ศ. 2016
ภูมิหลัง.
การประชุมสภาครั้งที่ 7 เป็นการประชุมสภาครั้งแรกของพรรคแรงงานเกาหลีที่จัดขึ้นนับตั้งแต่การประชุมสภาครั้งที่ 6 ใน ค.ศ. 1980 ใน ค.ศ. 2010 ข้อบังคับพรรคที่กำหนดให้มีการประชุมสภาทุกห้าปีได้ถูกยกเลิก โดยยอมรับว่ากฎนี้ถูกละเลยมาเป็นเวลาสามสิบปีแล้ว
จุดประสงค์ของการประชุมสภาคือเพื่อทบทวนผลงานของพรรคในช่วงเวลาตั้งแต่การประชุมสภาครั้งที่ 6 แต่ยังรวมถึงการปลูกฝังความจงรักภักดีของประชาชนต่อผู้นำของประเทศด้วย
วันที่ 30 ตุลาคม ค.ศ. 2015 สำนักข่าวกลางเกาหลี (KCNA) รายงานว่ากรมการเมืองคณะกรรมาธิการกลางพรรคแรงงานเกาหลีได้ประกาศมติจัดการประชุมสภาในช่วงต้นเดือนพฤษภาคม ค.ศ. 2016 โดยระบุว่า:
<templatestyles src="Template:Blockquote/styles.css" />กรมการเมืองแห่งคณะกรรมาธิการกลางพรรคแรงงานเกาหลีมีมติให้จัดการประชุมสภาครั้งที่ 7 ของพรรคแรงงานเกาหลีในช่วงต้นเดือนพฤษภาคม ชูเช 105 (2016) สะท้อนถึงความต้องการของพรรคและการปฏิวัติที่กำลังพัฒนาไปซึ่งเป็นพยานถึงการเปลี่ยนแปลงครั้งสำคัญในการบรรลุภารกิจปฏิวัติแห่งชูเช ภารกิจในการสร้างชาติสังคมนิยมที่เจริญรุ่งเรือง
การเตรียมการ.
วันที่ 17 กุมภาพันธ์ ค.ศ. 2016 มีการออกคำขวัญร่วมกันโดยคณะกรรมการการทหารกลางและคณะกรรมาธิการกลางพรรคแรงงานเกาหลี และมีการเผยแพร่โดยหนังสือพิมพ์โรดงชินมุนและสำนักข่าวกลางเกาหลี[]
การประชุมสภาครั้งนี้เกิดขึ้นหลังจาก "ยุทธการ 70 วัน" ซึ่งเป็นการรณรงค์ระดมมวลชนครั้งใหญ่ ฮิวแมนไรตส์วอตช์อ้างว่าการรณรงค์ดังกล่าวหมายถึงการบังคับใช้แรงงานโดยไม่ได้รับค่าตอบแทนแก่ประชาชนทั่วประเทศ รวมถึงเด็ก และวัตถุประสงค์ของการรณรงค์คือเพื่อเพิ่มผลผลิตในภาคอุตสาหกรรมและการเกษตรและเพื่อแสดงความจงรักภักดี มีการประกาศให้เป็นวันหยุดยาวห้าวันตลอดระยะเวลาของการประชุม
การประชุม.
การประชุมสภาเปิดขึ้นในวันที่ 6 พฤษภาคม ค.ศ. 2016 ณ หอวัฒนธรรม 25 เมษายน ในกรุงเปียงยาง โดยมีผู้แทนที่มีสิทธิ์ลงคะแนนเสียง 3,467 คนเข้าร่วม ต่างจากการประชุมสภาครั้งที่แล้วที่ไม่มีคณะผู้แทนต่างชาติเข้าร่วม แต่มีนักข่าวต่างชาติ 128 คนจาก 12 ประเทศได้รับอนุญาตให้รายงานข่าวเหตุการณ์นี้ อย่างไรก็ตาม นักข่าวถูกกันให้อยู่นอกสถานที่จัดการประชุม และมีการถ่ายทอดบันทึกภาพการเปิดประชุมทางโทรทัศน์ในช่วงเย็นของวันนั้น
การประชุมเปิดด้วยสุนทรพจน์ของคิม จ็อง-อึน ในนั้น เขากล่าวสรรเสริญการทดสอบนิวเคลียร์และการปล่อยดาวเทียมของประเทศในเดือนมกราคม ค.ศ. 2016 หลังเลือกคณะผู้บริหารสุงสุดและสำนักเลขาธิการแล้ว การประชุมได้อนุมัติวาระการประชุมดังนี้:
การประชุมดำเนินต่อไปในวันที่ 7 พฤษภาคม โดยมีการรายงานของคิม จ็อง-อึนว่าด้วยผลการดำเนินงานของคณะกรรมาธิการกลางชุดที่ 6 ในรายงานนั้น[] คิม จ็อง-อึนย้ำนโยบายนิวเคลียร์ของประเทศ โดยเรียกขานว่าเป็น "รัฐที่มีอาวุธนิวเคลียร์อย่างมีความรับผิดชอบ" ตามที่คิมกล่าว เกาหลีเหนือจะไม่ใช้อาวุธนิวเคลียร์เว้นแต่อธิปไตยของตนถูกละเมิด เกี่ยวกับเศรษฐกิจ คิมประกาศแผนห้าปีฉบับแรกของประเทศนับตั้งแต่ทศวรรษ 1980 สุนทรพจน์ของผู้แทนคนอื่น ๆ แสดงการสนับสนุนรายงานของคิม
มีการลงมติเป็นเอกฉันท์อนุมัติรายงานของคิมในวันที่ 9 พฤษภาคม ในรายงานนั้น พรรคให้คำมั่นว่าจะเดินหน้าสร้างคลังอาวุธนิวเคลียร์ที่ครอบคลุมยิ่งขึ้น จากนั้นมีการรับฟังรายงานผลการดำเนินงานของคณะกรรมการตรวจสอบกลาง
ในวันที่ 9 นักข่าวต่างชาติได้รับอนุญาตให้เข้าไปในสถานที่จัดการประชุมเป็นครั้งแรกในช่วงสั้น ๆ ระหว่างการประกาศการเลือกตั้งคิม จ็อง-อึนเป็นประธานพรรคแรงงานเกาหลี การประชุมสิ้นสุดลงในวันที่ 9 และในวันเดียวกันนั้นยังมีการเดินขบวนครั้งใหญ่ในกรุงเปียงยางเพื่อเป็นเกียรติแก่การประชุมด้วย
การเลือกตั้ง.
วันที่ 9 พฤษภาคม คิม จ็อง-อึนได้รับเลือกตั้งกลับเข้าสู่ตำแหน่งผู้นำพรรค ตำแหน่งของเขาในฐานะนี้ได้ถูกเปลี่ยนจากเลขาธิการหมายเลขหนึ่งเป็นประธานพรรคแรงงานเกาหลี ซึ่งเป็นตำแหน่งที่ชวนให้นึกถึงตำแหน่งที่ปู่ของเขาเคยดำรงก่อน ค.ศ. 1966: ประธานคณะกรรมาธิการกลางพรรคแรงงานเกาหลี
สมาชิก 15 คนได้รับเลือกเข้าสู่คณะกรรมการตรวจสอบกลางชุดที่ 7: ชเว ซ็อง-โฮ, พัก มย็อง-ซุน, คิม คย็อง-นัม, ฮวัง ช็อล-ซิก, คิม ย็อง-ช็อล, อี ย็อง-อิก, คิม มย็อง-ฮุน, คเย ยง-ซัม, โช จ็อง-โฮ, คเย มย็อง-ช็อล, ชัง จ็อง-ชู, โบ ฮี-ซง, ช็อง บง-ซ็อก, ชเว คว็อน-ซูและโฮ ควัง-อุก คณะกรรมการได้ประชุมกันในเวลาต่อมาและเลือกชเว ซ็อง-โฮเป็นประธานและพัก มย็อง-ซุนเป็นรองประธาน
สมาชิก 129 คนและสมาชิกสำรอง 106 คนได้รับเลือกเข้าสู่คณะกรรมาธิการกลางชุดที่ 7 โดยมีคิม จ็อง-อึนรวมอยู่ด้วย คณะกรรมาธิการฯ จัดการประชุมเต็มคณะครั้งแรกทันทีหลังการประชุมสภา ในวันที่ 10 พฤษภาคม และเลือกตั้งเจ้าหน้าที่